text: Stenkast fra bro - to biler ramt
  11 oktober 2018 kl. 19.17
  Motorvej E45 ved Horsens var torsdag aften spærret i begge retninger efter stenkast fra en bro over motorvejen. To biler blev ramt, men ingen personer kom noget til.
  Politiet lukkede motorvejen ved Horsens i begge retninger efter stenkast fra en bro, der fører Korningvej over motorvejen vest for Hatting.
  To biler blev ramt, men der er ingen personskade.
  Jesper Brian Jensen, vagtchef, Sydøstjyllands Politi: "Både en bil i det sydgående og en bil i det nordgående spor blev ramt. Der er heldigvis kun sket skade på bilerne."
  - Vi fik den første anmeldelse klokken ca. 19.15 og den anden en halv time senere, da bilisten var kommet hjem. Både en bil i det sydgående og en bil i det nordgående spor blev ramt. Der er heldigvis kun sket skade på bilerne, siger vagtchef Jesper Brian Jensen, Sydøstjyllands Politi, til TV SYD.
  Motorvejen var spærret mellem afkørsel 56b Horsens C og afkørsel 57 Horsens S frem til klokken 22, mens politiet ledte efter spor omkring broen.
  - Vi har endnu ingen konkrete oplysninger om mulige gerningsmænd - men hører gerne fra vidner, der har set noget i området, siger vagtchef Jesper Brian Jensen, Sydøstjyllands Politi.
  
  Motorvejen ved Horsens er igen åben. Vi er færdige med at arbejde på stedet. Vi takker bilisterne for forståelsen. #politidk
  
  Politiet har spærret motorvejen ved Horsens i begge retninger efter stenkast fra en bro over motorvejen. To biler er ramt, men der er ingen personskade. Vi arbejder på stedet. Vagtchefen #politidk
  
  